《张廷尉以覃恩追赠其父如己官》
明代·卢龙云

家世尊儒术，天朝录义方。明经韦氏学，通德郑公乡。

祖泽贻谋远，孙枝孕秀长。昔年空伏骥，岐路且亡羊。

老作诸儒长，先驱六艺场。雄飞淹羽翼，嘉会俨冠裳。

风木多遗恨，庭兰萃众芳。渊源皆道脉，继述总书香。

箱自青三戟，眉谁白五常。不冤仍汉吏，孝友遇周王。

典以覃封重，名兼报绩扬。趋朝初虎拜，展墓已龙章。

恩本沾泉壤，思弥感露霜。报君心独切，裕后庆还昌。

伯仲能方驾，箕裘并肯堂。鸣珂光里闬，岂只羡银黄。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。